R5dwMg/zh-wiki-yue-long huggingface dataset:
去到1991年，香港人終於可以喺立法局選舉入面投票。當時民主派喺18個直選議席入面攞咗16席。而去到1995年喺當時港督彭定康提出新九組方案下，除咗20席地區直選，仲有9個選民基礎合共去到270萬人嘅「新九組」，變相直選議席。
劉家兩兄弟君上、君瑞好好感情，劉母將家傳紫霞杯交畀君瑞老婆張英保管，君上老婆金清非常之妒忌。金清被婢女榮春唆擺，趁君上同君瑞上京做生意同考試，偷咗隻紫霞杯，重誣陷張英不貞，於是張英被逐出家門。好彩幾年後君瑞考試高中返嚟，終於查明真相而且將張清懲治。
同其他犀鳥一樣，馬來犀鳥公有紅紅橙橙嘅眼，而乸嘅就白白地色。飛嗰陣可以聽到佢嘅拍翼聲。原產馬來西亞、婆羅洲、爪哇同蘇門答臘。香港幾千年前都可能係呢種犀鳥嘅棲息地之一。食爬蟲類、雀鳥、果實、老鼠等。同長臂猿有一個互利共同嘅關係。
《1993年選舉規定條例草案》實施前四項建議嘅改革，以及《1994年立法局條例草案》實施後三項建議嘅改革，分別喺1994年2月24號同1994年6月30號喺立法局通過，即使國務院港澳辦主任魯平不停打電話去遊說立法局議員對彭定康提出嘅政改方案投反對票或棄權票。
彭定康提出嘅政改方案有十四項修正案。李鵬飛嘅自由黨同埋盟友試圖去修改彭定康方案以保障功能組別嘅利益，魯平動員佢嘅立法局內嘅盟友去支持李鵬飛嘅修正案，其中身兼匯豐銀行董事會成員嘅立法局議員鄭海泉因受到董事局主席浦偉士爵士嘅壓力而投票支持自由黨修正案，不過自由黨嘅修正案喺1994年6月29號因為政府三名立法局官守議員投嘅反對票而以28對29票嘅一票之差被否決。
同以往嘅功能組別最大嘅分別，就係新九組嘅選舉方法。任何喺1991年人口普查中報稱從事其中一個行業嘅在職人士，都會自動成為新九組其中一組嘅選民，當時嘅選舉事務委員會重選用左「在職人士多一票」作為宣傳口號。
因為新九組都係一人一票產生嘅，而選民數目高達106萬，所以呢九個議席變相成咗直選議席。當時嘅北京政府認為彭定康係鑽《香港特別行政區基本法》嘅漏洞而大表不滿，佢因而被當時任職國務院港澳辦主任嘅魯平鬧佢做「千古罪人」。
18歲去英國讀書，入英國 University of Nottingham。獸醫科學學位之後，返香港發展。參加過 Now TV 觀星台節目《星咩呢》。之後就喺 Now TV 觀星台做娛樂新聞同其他節目。
2011年，劉志成喺第4屆香港區議會選舉嘅大埔船灣選區參選，以過半數嘅1362票擊敗得票四成、當時已經73歲嘅盧三勝，順利當選。其後嘅2014年，佢喺大埔區議會裡面提出反對讓愛與和平佔領中環議案，顯露咗佢嘅建制派背景。
EA Sports每次載入遊戲嗰陣，都會有旁白講句「EA Sports. It's in the game.」嘅英文宣傳語，但由於後半句讀到快得滯，多數粵語玩家都會誤聽做「真係Game」或者「真係驚」。
笞刑，亦叫打藤、鞭刑，搞笑啲講做藤條燜豬肉，係一種沿用咗好耐嘅刑罰執行方式。執行者用竹或者藤製成嘅鞭嚟打人，通常係打籮柚或者背脊，往往都會導致皮開肉裂。鞭笞唔單止用嚟做國家刑罰，有時亦會喺家庭同學校發生，主要用嚟打手掌心或者籮柚，殘酷程度通常低過國家刑罰。
由於呢種刑罰普遍畀國際組織覺得對受刑人唔人道同侵犯人權，所以呢種刑罰喺世界上多數地區已經廢除。依家仲有大約16個國家實施類似笞刑，大部份喺亞洲同非洲，例如新加坡、汶萊、馬來西亞、阿富汗、伊朗、坦桑尼亞、波札那、尼日利亞等。
珠璣十三歲入行，嚮邵醉翁嘅天一港廠做攝影同沖曬學徒。1935年加入竺清賢嘅南粵影片公司做剪接，之後擔任編劇同副導演。1941年開始做導演。1952年有份創立中聯影業公司，爾個時期係佢創作嘅黃金期。1956年離開中聯加入專門拍夏語片嘅良友公司，同時亦有為其他公司拍粵語片。
嚮1960年代，珠璣同黃岱、莫康時、龍圖、胡鵬、馮志剛、李鐵、吳回、黃鶴聲、盧雨岐幾個香港電影導演結義，合資成立十兄弟電影企業公司，重聯合拍攝創業作《錦繡天堂》，成為一時佳話。珠璣一生拍過二百五十幾部戲，係香港導演之冠。
喺中文圈出世嘅人，由於英文唔係佢哋嘅第一語言，如果接觸英文唔夠多，就算佢哋識講識睇，佢哋講同寫嘅亦都令英文圈出世嘅人好難明。譬如喺視英文為外語、冇英文傳統嘅中國大陸，北方話所講嘅「給你點顏色瞧瞧」喺 ｢中式英文｣ 可以直接講「give you some color to see see」。
而家常用嘅「long time no see」呢個詞，即係20世紀初由中國沿海地區嘅外商採購人員創造嘅，然之後由於使用普遍，重寫入牛津字典入面。其他某啲常見用語好似「people mountain people sea」、「no money no talk」、「lose face」同埋「add oil」.
2014年初，荔灣警方喺追查毒品案時，掌握到犯罪嫌疑人黃某喺海珠區有間大型制毒工場嘅重大線索而成立咗專案組。喺同年9月16號，警方掌握到地址重睺住附近有冇犯罪嫌疑人出沒，經過4個鐘嘅步行巡查同摸索，成功鎖定喺珠區南田路昆崙一街18號懷疑有間大型販賣毒品工場。
但由於樓下有個門禁令差人又等咗成4個鐘有多，直到挨晚落班時段，警察利用機會殺入民宅嚟打擊販毒工場。太陽落山無耐，犯罪嫌疑人同負責整大型販賣毒品工場班友爆發咗激烈槍戰。隨後毒品工場亦發生火燭，令南田路近昆崙一街嗰邊出現一片混亂。
2015年9月4號深夜，中國大陸嘅網路上有人發佈咗，深夜喺南田路出現喪屍嘅短片。後嚟廣州當地差佬出嚟，嗌網友唔好相信謠言，因為呢單嘢唔係喺廣州發生，而喺江蘇無錫宜興發生，加上係拍《半蝶人》呢部戲有關。
猛獅A91，對外稱為猛獅SÜ273F、猛獅SÜ283F、猛獅SÜ293F、猛獅SÜ313F、猛獅SÜ323F、猛獅SÜ353F、猛獅SÜ363F等等，係德國猛獅出嘅一款大型長途巴士、旅遊巴士及校巴底盤。
呢條馬路之前唔係嗌「珠璣路」，而係「珠巷」同「三角市大巷」兩條巷嘅名，到咗20世紀20年代尾嗰陣，廣州市政府就將呢兩條巷拆咗，起咗條馬路。而馬路嘅名就攞咗珠巷嘅「珠」字同埋個「璣」字嚟整成條路嘅名，呢隻名可能係關廣東省韶關市南雄市入面嘅珠璣巷嘅事。
初期濱江東路未延伸到廣州大道口之前，一直冇呢條馬路。從1990年代中葉開始，由於越嚟越多人入廣州住，加上嗰時廣州地區根據十五規劃，要將海珠區近江邊地區發展。後嚟廣州市人民政府決定規劃將濱江東路從珠江泳場延長到廣州大道口之後，1998年因為商家推動而整咗呢條馬路出嚟。
工展會，全名香港國際工業出品展銷會，係香港一個展銷本地工業產品嘅大型展覽會，由香港中華廠商聯合會主辦，1938年第一次搞。後嚟由於戰事停辦接近七年。到咗1974年因為缺乏場地而停辦，1994年先至重新舉辦。
洪祖星係香港親中陣營嘅支持者，2020年5月尾，佢曾經有份參與一份聯署，支持北京未經諮詢或香港人同意而強行訂立，兼且惹嚟泛民主派一致爭議嘅《香港國家安全法》，但有關聯署之後被踢爆老作，其中名單上嘅張寶華、徐熙媛、李巧靈同蔣志光之後矢口否認參與有關聯署，而陳汝騫就响2019年瓜老襯。
現任議長係細田博之，副議長係海江田萬里。截止到2018年11月，議席總數係465，其中289席經單選區選出，176席經比例代表制選出。多數黨係自由民主黨，佔262席，同佔32席嘅公明黨聯合執政。最大在野黨係立憲民主黨，佔96席。
千分率，用來表達比例同埋分數，可以方便比較。方法係將比例／分數化成用1000做分母嘅分數，然後攞個分子出來，呢個就係千分率。例如，1‰即係千分之一，等如1/1000=0.001。而1/300就變成3.
同常用嘅百分率比較，要表達好細嘅比例嘅時候，用千分率會方便一啲。例如出生率同死亡率，通常都係細過10‰嘅，譬如係5‰，換咗用百分率表示，就會變成「0.5%」，無論係寫定係講，都要加「零點」，麻煩好多。
1992年佢退出咗X，原因到而家都未搞清楚，後尾喺好耐嘅時間入邊佢換過好多隊BAND，比如話Loudness，到2003年Otokaze重組之後，佢重係DTR、Cloud Nine、Taiji with Heaven's同TSP嘅成員同埋團長。
1945年，中華民國政府接收大日本帝國臺灣總督府轄域，改設為臺中縣東勢區和平鄉。轄內南勢、天輪、博愛、自由、達觀、中坑、梨山、平等八村。1949年3月，與玉山區信義鄉同能高區仁愛鄉合併轄區增設為中峰區，改為臺中縣中峰區和平鄉。
2010年12月25號，因臺中縣、臺中市合併改制直轄市，改為臺中市和平區，冇咗原本鄉有嘅地方自治權同地方自治團體身份。2014年12月25號，因《地方制度法》改咗，佢畀咗直轄市山地原住民區地方自治權，和平區又有咗公法人身份嘅地方自治團體，變咗臺中市轄區唯一可由區民選舉區長同區民代表嘅區。
泮塘係位於廣州西關嘅一笪地，大約喺荔灣區龍津西路、荔灣湖、泮塘路、泮塘五約一帶。舊時係南漢後主劉鋹嘅御苑昌華苑嘅一部分，到清代係南海縣恩洲堡十八個鄉之一，泮塘鄉係之中最富庶嘅鄉。泮塘最出名嘅特產係泮塘五秀，即係蓮藕、茨菇、馬蹄、茭笋、菱角。
根據清代廣東大儒屈大均《廣東新語》記載，「泮塘」呢個名係由「半塘」化過來。當時西門打西，從龍津橋到蜆涌方圓二十里內有好多池塘，佔地過半，因為一半係魚塘，所以叫「半塘」。根據呢個記載，當時「半塘」呢個名所指嘅範圍係好大嘅，幾乎係西關嘅代名詞，連陳家祠都喺呢個地頭，後來呢個名嘅範圍縮細，而家泮塘內分爲從首約到五約共五個約。
至於而家呢個名，係從宋代開始。相傳有位老先生行經呢處，打聽當地名，村民話係「半塘」，一半嘅半，先生笑講半半聲未滿有咩好聽？落多三點水咪重好。村內嘅父老聽咗又覺得係，所謂「泮」即係「入泮」，意思係返學讀書，因為古代嘅學宮又叫「泮宮」「泮水」，入學宮讀書就叫「入泮」。
古時候泮塘一帶係海，後來珠江泥沙沖積，唐朝時形成陸地。因為新沖出來嘅地方地勢低，啲人就開挖池塘，係塘基種荔枝、龍眼，逐漸成為荔枝灣一部分。據《廣東新語》，呢度嘅村民十之八九種蓮藕，夏天時賣蓮藕、蓮花，秋天曬乾荷葉透爐，連浸煙都有荷香。
近代以來，泮塘作為荔枝灣一部分，成為廣州有名嘅風景區，當時泮塘地方都係嶺南水鄉嘅風貌。不過呢幾十年來，廣州市區擴張，有城牆圍住嗰陣，泮塘係城外嘅鄉下，而家泮塘地方徹底城市化，已經睇唔到往日嘅水鄉景色，好多河涌消失，得返1958年挖嘅荔灣湖重見到樹木湖水。
21世紀初，廣州市政府開通咗中山八路同龍津西路之間嘅泮塘路，將佢變成「廣州美食一條街」。2007年市政府決定清拆泮塘五約嘅民房，攞出3.6萬平方公里笪地擴建荔灣湖公園。2013年，搞泮塘改造，近半老屋會保留，不過因為原住居民要搬趄，啲人認為日後泮塘會物是人非。
仁威廟係泮塘重要文物，目前嘅保護級別屬省級，佢係間北帝廟，農曆二月初八係仁威廟誕。有個古仔話，從前有兩兄弟叫亞仁、亞威，有日佢哋撈到嚿怪石，抬返屋企供奉，從此生活得心應手，呢件事傳遍鄉里，十里之內都有人拜，於是啲人起咗座廟，鄉人據兄弟嘅名起做「仁威廟」。
傳說話舊時啲村民經常去西禪寺裝香，同嗰度嘅和尚好熟，有回和尚贈村民五種水生植物種子，話係供佛嘅五種仙果，話過咗排會有場大雨，浸曬啲嘢，得呢五種仙果生存到。啲村民搦返去種，之後真係有場大雨浸到連水稻都無得生，反而呢五種植物生得重旺，之後啲村民就將佢哋當作本村特產。
佢最勁既時候做過宋哲宗趙煦既首相，宋哲宗死咗之後，章惇因為反對端王趙佶繼位，擁護宋哲宗既細佬簡王趙似，佢同欽聖太后向氏講「端王輕佻，不可以君天下」，不過俾太后拒絕咗。端王趙佶做咗皇帝，最初封章惇做申國公，但係因為章惇喺當初反對立徽宗做皇帝，激嬲咗欽聖太后，無幾奈就俾皇帝炒咗魷魚，先係貶咗做雷州司戶，然後再貶去做舒州團練副使，最後仲要喺公元1106年1月2日，死咗係任上。
劉心悠喺臺灣出世，佢曾經留學加拿大溫哥華 Emily Carr Institute of Art and Design讀產品設計，2004年拍「中華航空」電視廣告入行。佢嘅志願係做專業演員，自認係男仔頭，國語流利，廣東話都識，而家跟陳潔儀練唱歌。
墨西哥航空曾經喺2000年7月1號加入星空聯盟，但已經喺2004年3月31號退出，然後喺2008年4月9號由西班牙國家航空贊助、美國航空輔助，喺2009年11月10號加入寰宇一家，代表寰宇一家喺中美洲地區經營，同寰宇一家唔同嘅成員合作。
巴士阿叔陳乙東係香港一位阿叔。佢係2006年5月香港廣泛流傳嘅短片《X尚義聲線高壓呀叔搭巴士途中問候後生仔》「聲線酷似林尚義的人在乘巴士途中狠狠地責罵一名年輕人」中嘅主角，因為把聲好似無綫電視講波佬林尚義而得名，但佢同林尚義並冇任何關係。
傳媒都好關注呢件事，電台、報紙、雜誌等爭相報道，甚至連CAPCOM嘅街頭霸王宣傳海報、城市論壇學生發言、2006年5月21號嘅無綫電視體育新聞亦要套用巴士阿叔名句，例如「……有冇壓力？人人都有壓力㗎喇！
5月23號，Elvis致電商業電台雷霆881節目《香港幾咁好 為人民服務》，自稱自己係短片中被大叔鬧嘅青年，重大開馬後炮，結果畀主持人同埋高登討論區網友不停恥笑。商業電台節目《光明頂》亦討論呢件事，將佢形容為「音姦」，主持人陶傑將巴士阿叔以及一眾旁觀者嘅行為牽連至社會同埋民族問題，除咗批評阿叔無法無天，旁觀者麻木不仁，更直指Elvis詞彙貧乏、懦弱無能。
5月25號，自稱拍攝嗰段片嘅Jon喺電台現身說法，Jon話拍攝影片目的為咗一旦打交方便向警方作證，並且話影片有第二段，講述Elvis同朋友傾電話暗罵巴士阿叔，但巴士阿叔並再無理佢，Jon亦話無意上載第二段。
5月26號，香港嘅《明報》、《星島日報》、《都市日報》，以至美國嘅美聯社、《水銀日報》、《紐約時報》、英國《衛報》、泰國《國家報》、阿聯酋《海灣時報》、南非《獨立報》、加拿大《The Gazette》、《福布斯》網上新聞等傳媒亦有報導呢項事件。
諷刺時弊嘅廣播劇《十八樓C座》中嘅單元《壓力 挑釁 未解決》談論呢件事。頭一段故事尾部認為政治人可以引用有關巴士阿叔言論發表意見。中段內容指香港人看過套段片之後，冇分析事件內容去指責錯在巴士阿叔身上。
雖然唔少人批評呢件事「無聊」，但美國嘅美聯社、水銀日報、紐約時報、英國衛報、泰國國家報、阿聯酋海灣時報、南非獨立報、加拿大蒙特利爾公報、福布斯網上新聞等傳媒喺5月底作出報導，令巴士阿叔事件進入另一層次。
「巴士阿叔」呢段短片開創前所未有嘅集體創作浪潮，佢嘅對白唔單只成為眾人嘅口頭禪，相關產品例如改圖、影片Remix、影片改版等亦大行其道、層出不窮，例如巴士阿叔同真正嘅林尚義、Alan Ho、陳水扁、鄭秀文、譚詠麟等人大玩crossover。
巴士阿叔道出普遍香港人心裏面嘅感受，「大家都有壓力」。而且從阿叔面對一件小事都咁暴躁嚟睇，呢種壓力相當容易爆發。喺5月27號有線新聞有關巴士阿叔新聞片段中，有專家話「人人都喺病發邊緣」，反映壓力都市嘅潛在危機。
Elvis反映咗香港青少年嘅心態同埋應付危機能力。Elvis喺事後致電電台，炫耀自己嘅處理手法同埋先見之明，並綿裏藏針咁詛咒巴士阿叔。正面嚟講可以話係世界仔性格，負面嚟講可以話係奴才心態同埋阿Q精神。
事件亦反映社會正向普適計算嘅方向進發。由於現代通訊科技嘅進步，用流動錄影設備、互聯網、流動電話及網誌等技術，可以令到一件本來係每日都會發生，喺傳統傳媒眼中本來無關痛癢嘅事件能夠成為大眾關注嘅焦點。各種媒體嘅價值同埋功能調整喺事件中得到一定嘅反映。
利維持喺法國盧昂一個藥劑業家族出世。 受法國電影《美女與野獸》啟蒙，佢開始立志拍電影，於是開始蒲電影會。1948年，佢拍咗第一齣短片'Aux Quatre Coins'。1949年，佢移居巴黎追尋電影夢。
佢開始睇大量默片同早期有聲片，仲識咗查布洛、尚盧高達、杜魯福等一班電影發燒友，而且積極參與放映後嘅討論會。1950年，佢加入伊力盧馬嘅電影評論雜誌'Gazette du Cinema'，開始寫寫評。同年，佢拍咗第二齣短片'Le Quadrille',由尚盧高達做主角。
佢係1956年拍咗短片'Le Coup du berger'之後，喺1961年拍咗第一齣長片《巴黎屬於我們》。1966年，佢第二齣長片《修女》一度陷入禁映風波，但無礙電影喺商業上取得成功。佢最出名嘅作品《不羈的美女》獲得凱撒電影獎五項提名，而喺康城影展更加贏咗評審團大獎。
間島原本係19世紀後半期越墾朝鮮人創造嘅地理名詞，最初只係指佢開墾嘅江北岸中國假江灘地依家屬於朝鮮族自治州龍井市開山屯鎮光昭村。因江水長期沖刷，導致嗰個灘地喺江中，四面帶水，叫「間島」。因朝鮮語「間島」同「墾土」語音易混淆，朝鮮民就將江北所有越墾土地統稱叫「間島」。
20世紀頭，朝鮮邊界警務署曾擅自將嗰度劃分為北都所、鍾城間島、會寧間島等非法行政區。此後日本入侵時，無視中國領土主權，繼續將嗰度叫「間島」。到依家，仍有好多韓國人同日本人將延邊朝鮮族自治州嘅延吉、和龍、琿春、汪清四市縣合稱「間島」或「北間島」。
個名出自北江啲河水衝積，形成笪似鵝掌嘅沙洲而改成噉嘅名。曾經喺1990年代尾到2000年代初，附近有間同德圍貨運場喺度營運，啲大貨車同貨櫃車成日喺西槎路出入，搞到同德圍一帶烏煙瘴氣同大塞車。後嚟2005年俾新聞日日睇節目大幅度做新聞專題報道之後，交通同周邊一帶環境先至有啲改善。
商場用We Walk Together做主題，V代表Vivid，強調商場係將年輕人消費同埋活力作為主題。雖然商場規模比較細，但係集團依然用「區內大型旗艦商場」咁嘅名頭嚟宣傳佢，同時都希望佢成為西九龍區內地標。
商場店舖每呎租金大概100至200蚊，面積大概700至1,500平方呎，分為6大主題區域，包括潮流服裝、美容及化妝品、鐘錶珠寶、電子影音、特色餐飲同埋大型超市。其中商場入面租用面積最多嘅商戶係fusion by ParknShop超級市場。
租戶亦包括有6間鐘錶珠寶店、化妝品店benefit同埋Guerlain、以至UNIQLO。而服裝店主要就包括有Levi's、initial、眼鏡88、SKECHERS、AIGLE、sports b.、bauhaus同埋Timberland等等。
帶河路喺1921年起，由於條路嘅附近有條涌係啀「帶河涌」先至改咗噉嘅名。起緊條馬路嗰陣，因為被拆嘅鋪頭同埋檔口嗰啲波士都係成班恆大佬出嚟嘅，搞到最後起好條馬路就鬼咁彎曲，起碼600米以內就有9個彎咁多，被人話係廣州市老城區入面最彎曲嘅馬路。
喺1996年，由於廣州嘅城市發展關係，加上廣州市政府喺荔灣區入面開條主幹道，所以呢條路同埋鎮安路、康王直街、康王上街同埋康王下街呢五條路都一齊拆嗮。依家嘅帶河路係重得返距離龍津路冇幾遠嘅一啲咋。有以前95%嘅帶河路路段都已經劃咗入去康王路嘅一部份喇。
衛子夫，史稱孝武思皇后，係西漢漢武帝劉徹第二任皇后，亦係衛青同母異父家姐、霍去病姨媽、漢宣帝劉詢嘅太嫲。佢喺前128年到前91年在位，總共38年，係中國史上繼大明孝端顯皇后王喜姐後在位第二長嘅皇后。佢亦係中國史上頭一位有獨立諡號嘅皇后。
汪學寧工程師，BBS，JP係香港前公務員，1986年加入土木工程署任職土力工程師，2013年升為土力工程處處長，2016年年底退休。任內主力處理冧山泥問題，又積極發展岩洞，推動包括沙田污水處理廠搬去沙田女婆山同屯門藍地石礦場岩洞嘅發展等。
《催眠·裁決》，係2019年上畫嘅港產片，由張家輝、張翰、秦沛、鄭則仕、金燕玲、張兆輝、李尚正、蔡瀚億、蘇麗珊、谷祖琳、郭政鴻、王浩信、艾米、董暢、駱應鈞、楊偲泳主演，劉永泰、黎兆鈞、施柏林執導。電影講用催眠去影響陪審團裁決。
2016年，長隆集團考慮到野生動物世界嘅客流量越嚟越多，加上汽車遊覽區及細火車遊覽區成日打蛇餅，所以直接建議搞纜車系統嚟希望吸引遊客搭車。隨後園方正式落實而逳手起，半佬喺搭車遊覽區入面搞呢個站，不過嗰時以酷酷站做名。
1973年，清子入讀柿之木坂幼稚園，一年之後轉讀學習院幼稚園。佢先後讀過學習初等科、中等科、高等科，響1988年入讀學習院大學國文系。期間，老豆明仁同阿媽美智子都覺得清子第日好可能會嫁人，所以每年阿媽美智子都會帶清子去旅行。
1992年，清子大學畢業之後，轉到山階鳥類研究所做非常勤研究助手，係第一個可以出去做嘢又攞到人工嘅皇室成員。響1998年，清子正式轉為正式研究員，期間仲響赤坂御用地同埋皇居從事鳥類研究，同埋成日參加平凡社嘅《日本動物大百科》嘅編輯，負責寫「普通翠鳥」一節。
響2005年，佢哋進行納采之儀，同年10月攞到私家車嘅駕駛執照，同年11月響東京都千代田區內幸町帝國飯店搞婚禮，除咗父母同埋兩個大佬之外，仲有一啲以前畀人皇籍脫離嘅前皇室成員都有出席，總共有120人出席。
《無神之地不下雨》，係三鳳製作喺2021年推出嘅末日神話愛情影集。由新晉導演洪子鵬執導，金鐘獎編劇簡奇峯同埋新人編劇程雲佳、蘇冠禎執筆，曾之喬、傅孟柏、顏毓麟主演，柯佳嬿、鄭元暢友情演出。喺2020年12月8號舉行演員陣容發布記者會，2021年3月16號舉行殺青宴，2021年10月17號起喺愛奇藝同埋華視主頻首播，隔週六喺八大戲劇台聯播。
中天新聞台嘅政治立場不溜捱視為親北京，而且自2018年起，仲不遺餘力噉追捧嗰陣時嘅高雄市長、即之後代表國民黨參選2020年中華民國總統選舉嘅韓國瑜。嗰陣佢哋同韓國瑜有關嘅報道比例超過五成，係全台最高。
針對有人話呢個係個政治決定，NCC主委陳耀祥就話，個事件冇任何政治勢力介入，只係要話畀所有啲要買媒體嘅財團大老闆聽，要尊重返新聞專業自主，同新聞保持返一定嘅適當距離。面對中華人民共和國國台辦嘅批評，副主委翁柏宗就強調話，包括審查項目、評分基準都好明確，一切都係依法行政，並無審查到電視台嘅政治立場，佢反而唔點名批評緊中國無新聞自由，「連申請都冇辦法」噉。
網絡紅人兼律師呂秋遠表示，呢個決定對於好多家庭嚟講、係相當大嘅福音，以後都唔使為轉台問題而嘈交。佢又比喻話，六年前補考已經通知唨要改善，六年後經過七名委員重新審查過、照舊係以懸殊嘅比數決定唔畀續牌，唔可以歸咎話係新聞自由俾人扼殺。
國台辦話 NCC 唔畀中天電視續牌係民進黨「用政治手段打壓異己」、「已經引起台灣社會各界普遍質疑同強烈批評」中共黨媒《人民日報》都出文話中天電視冇得續牌係民進黨「打壓異己」、「為咗煽動恐中抗中不擇手段、胡作非為。
陳廷驊父輩係劏牛嘅，到佢廿零歲嗰陣，佢去咗上海同當時嘅「染料大王」周宗良學師。1949年，周宗良帶埋兩個助手落嚟香港搞生意，陳廷驊係其中一個。1954年，陳廷驊創立南豐紡織廠。到1970年，南豐紡織上市，之後南豐唔單只經營紡織業務，重開始涉足地產業務，最出名就係起咗南豐新邨，南豐紡織到1989年就畀陳廷驊私有化咗。
2009年，陳廷驊老婆楊福娥以陳做出「不合理行為」為由同佢離婚。到2010年，舊老婆楊福娥同細女陳慧慧出現爭產風波，搞到上法庭，官司一路打到陳廷驊死之後嘅2016年至判楊福娥勝訴，陳廷驊嘅身家要由楊福娥同兩個女三人均分。
張羣，字岳軍，四川省華陽縣人，華陽今屬雙流縣。中華民國政界人士，曾參與推翻大清，之後喺國民政府內，做過唔同官位。官至行政院長，係中國國民黨元老。佢係孫文嘅追隨者，係蔣介石嘅同學。佢喺四任總統嘅資政，包括蔣介石、 嚴家淦、蔣經國同李登輝。
1935年12月到1937年3月，任國民政府外交部長，期間險被酆悌陰謀刺殺。之後任中央政治會議秘書長。1938年1月到1939年12月任行政院副院長，之後任四川省政府主席等職位。抗日戰爭後，參加國共談判，是爲國民黨三代表之一。
希爾達·賀嘉有兩個仔。第一個仔于1946年喺印度出世，個女個名叫皮裏馬維亞·波曼·憋蘭。佢喺紐約成為一個嘅舞蹈家，雕刻家同珠寶設計師。1948年厚格同屋企人移民去咗英國。佢第二個仔名叫大流安士·波曼忍得蘭，于1949年出世。
希爾達·賀嘉六歲開始跳舞。嗰陣嘅佢因為太細個而唔加舞學院，咪佢就加咗舞團。年滿十歲嗰陣佢加咗鮑登維沙芭蕾舞團並隨團遊曆咗歐洲，呢個芭蕾舞團系由格特魯德·鮑登維沙成立嘅。佢哋系艾莎道拉·鄧肯同露絲·聖·丹尼斯嘅擁趸。
1938年3月12號阿道夫·希特勒嘅納粹德國出兵去奧地利，並頒布統治奧地利國嘅法律，嗰時猶太人演出系受到禁止嘅。佢受朋友查理·配塔撤嘅幫助喺逃離奧地利。佢決定到印度去，因為嗰度嘅藝術對當時嘅西方人嚟講系好引人注目嘅。
喺印度賀嘉得到機會將新嘅體會融入佢做嘢，尤其系印度舞嘅手部動作。喺印度古典舞上有三百幾種手部動作，用于表達生命與自然。1941年賀嘉喺孟買成立新嘅舞學校，佢冇偏見嘅收受咗嚟自各種族、宗教同國籍嘅營員。
佢去咗英國之後先幾個月，就參加咗新嘅劇院同公園表演嘅舞團。佢再次成立一間新嘅舞學校，名叫“希爾達·賀嘉現代舞學校”並仍然忠于一個優秀舞者要身心合一嘅教學風格。佢喺倫敦嘅突破系1951年嘅首次公演受卡米爾·聖桑啓發嘅‘喺海域下’。
作品受到佢所經曆同教學過嘅城市同國家嘅好大影響。1972年佢表演喇‘抗洪嘅人’，關於中國共産黨路易·艾黎嘅生活。1975年嘅‘岩畫’寓意咗倫敦藝術同文化嘅影響。1983年嘅‘阿帕撒拉斯’系有關探索印度嘅經曆。
賀嘉尤其為佢同殘障人士。嘅合作覺得牙擦。佢創建咗一種舞療法，等同佢個仔大流安士一樣有唐氏綜合症嘅低能兒童可以得到益處。喺1968年，賀嘉系第一位同有嚴重學習阻滯嘅少兒企喺擂台嘅編舞，呢個舞表演名叫‘向光’，襯愛德華·格裏格嘅音樂喺薩德勒斯威爾斯表演。
希爾達·賀嘉畀三代編舞同舞者留低咗深遠嘅影響。佢教學嘅標准好高，唔怕冒險，佢學生們都好鍾意佢教學方式。佢摅誠又無偏見嘅接受學生，尤其系有智力缺陷嘅學生。賀嘉嘅一位學生，渦副崗·斯坦格延續咗佢同殘障同有唐氏綜合症同自閉症學生嘅合作。
斯坦格、身智同專業人士。殘障人士。創立咗AMICI歌舞劇院集團。佢系英國第一個相容咗殘障人士。嘅舞集團。斯坦格講賀嘉通過佢作品表演教咗畀佢正直同老實。佢喺維也納奧德翁劇院為榮譽紀念佢導師厚格表演喇其舞作品。
九龍東軍營以前係駐港英軍嘅軍營，奧士本軍營呢個名係紀念1941年香港保衛戰中陣亡嘅一名加拿大指揮官莊·羅拔·奧士邦。1990年代初，奧士本軍營響聯福道以東嘅地段，撥咗畀香港浸會大學興建逸夫校園、聯校運動中心同埋部份浸會大學道校園。
2012年南丫島海難係香港海難，事發2012年10月1號晚，國慶煙花匯演開始大半個鐘頭之前，兩船喺南丫島北面榕樹灣對開相撞，一船爲港九小輪渡輪，重行得，另一船爲香港電燈街渡，沉咗，致卅九人死，九十二人傷。
海泰號，英文Sea Smooth，係港九小輪雙體船，擁有權證明書冧把A10263。船二零零三年造，長廿八米、闊八米，法定載客人數三百八九人，最快行到每小時廿四浬，原屬珀麗灣客運，舊名珀麗灣六號，後轉入港九小輪名下。
南丫四號，英文Lamma IV，香港電燈嘅客船遊艇，之前稱街渡，擁有權證明書冧把A9153，可坐二百人，載香港電燈職員同埋家屬參觀完南丫發電廠後，喺當晚約八點十八分，由榕樹灣開出，駛去維多利亞港中部欣賞「國慶煙花匯演」，當時全船一百廿四人，三人為船員，一百廿一人為搭客。
消防處喺晚上八點廿三分收到報告，八點卌一分到場救援。當局派出海事處、警務處、消防處、醫療輔助隊、香港聖約翰救傷隊同埋醫院管理局等過千人參與救援任務。至10月2號凌晨1點，有百另一人被救，八人死，超過廿人失蹤，傷者分別被送到海怡半島嘅公眾碼頭同南丫島，再轉送律敦治醫院、瑪麗醫院、東區醫院同埋伊利沙伯醫院治療。
龍舟，又叫做唱龍舟，同木魚、南音、粵謳與及板眼一樣係粵調。 嚮清朝經已開始有，一到端午節個陣時個啲龍舟公就會一隻手拎住支木做嘅龍舟仔，一隻手拎住支木棍仔，掛住個鑼仔同鼓仔，出到街出便，一自唱一自敲。噉就叫做唱龍舟。
龍舟歌嘅出現同流浪藝人係節慶期間行乞討錢有關。佢哋往往揸住木雕嘅龍船逐家逐戶行乞，尤其係五月端午時節，藝人一手揸住上有龍船嘅木長棒，一手自敲小鑼小鼓伴奏，口唱吉祥歌文。龍舟歌接近木魚歌嘅說唱模式，後者係清唱，而龍舟歌只伴以小鑼小鼓，本質上仍然係清唱，所唱歌腔常常靠腔口帶動，自由度頗大。
「有個消息，講來幾新。都算市場之內，嘅好新聞。美國紅番，來港推銷產品。木材魚類，種類繽紛。從來未見，堪稱妙得很。屆時一定，會哄動好多人。點想現在定單，竟然鹿角是問。令到紅番代表，奇怪深深。鹿角有茸，定貨之人豈苯。
依據制裁嘅要求，被制裁嘅高官在美資產唔論係直接或間接持有，只要超過一半嘅權益都會被凍結，仲要需向財政部下屬嘅外國資產控制辦公室報告。另外除非美國當局嘅許可，否則任何當地嘅機構都唔可以同被制裁人有業務嘅往來，唔可以向對方提供資金、貨品或服務。
美國政府認為制裁名單入面嘅官員損害緊香港自治同埋香港人嘅言論自由同集會自由，又點名批評名單頭號人物嘅林鄭月娥喺2019年試圖通過《逃犯條例修訂草案》，同埋2020年推動《香港國安法》立法入面扮演住關鍵嘅角色。
中華人民共和國外交部喺8月10號嘅例行記者會上面，批評美國嘅行徑係「公然插手香港事務，粗暴干涉中國內政，嚴重違反國際法同國際關係基本準則」，對呢單嘢「堅決反對」同埋「強烈譴責」，同時宣佈搞「反制措施」，對喺「涉港問題上表現惡劣」嘅美國11名政治人物實施制裁，不過就未講清楚具體嘅制裁內容。
1895年發明無線電通訊，但係向意大利政府請求資助失敗。1896年喺英國進行咗14.4公里嘅通訊試驗成功，並取得專利。1897年喺倫敦成立馬可尼無線電報公司。1901年12月12號，馬可尼嘅研究小組，喺紐芬蘭接收到從英國發送出來嘅第一個橫跨大西洋嘅無線電信號。
由於伶盜龍喺電影《侏羅紀公園》入面有搶眼嘅表現，而喺續集《侏羅紀世界》入面更加有著重描寫佢哋嘅高智能，搞到好多人甚至將戲入面錯誤翻譯嘅「速龍」又或者係「迅猛龍」一詞嚟代指原本嘅伶盜龍。不過，侏羅紀系列電影入面經過基因修改嘅伶盜龍同現實其實有好大差別。
沙士病毒2型Omicron變種，俗稱Omicron變種病毒，係隻引起武漢肺炎嘅沙士病毒2型嘅變種病毒，2021年11月9號首先喺波茨華拿發現，並喺英國、德國等國家都有病例得到確認。佢亦都係第一種兼有完全免疫突破同埋相當程度嘅感染性嘅病毒變種。
敏昂萊率領嘅緬甸國防軍喺羅興亞人危機、反政變示威同鎮壓緬甸少數民族等問題上被認為犯咗戰爭罪同危害人類罪。根據英國聲援緬甸組織嘅評述，佢係緬甸人權改善、民主改革、和平、現代化同埋改善緬甸健康、教育嘅主要障礙。
敏昂萊1956年7月3號喺德林達依州嘅土瓦出世。佢喺1972年讀拉達高中通過咗預科班。佢喺1972年至1973年喺仰光藝術科學大學讀法律，然後喺1974年入讀國防服務學院第19期。喺1977年12月被任命為緬甸軍隊嘅少尉。
2011年11月，根據網上新聞雜誌《伊洛瓦底》報導，外界普遍認為敏昂萊喺當月同中國軍方官員舉行會談，同埋佢同中國達成雙邊防務合作協議之後又舉行咗會談，同當時嘅中共中央政治局常委兼中國國家副主席習近平就中國喺克欽邦衝突方面嘅合作問題進行咗討論。
2021年2月1號，緬甸軍方喺佢領導下發動軍事政變，奪取以昂山素姬同溫敏為首嘅原政府政權，隨後成立緬甸國家管理委員會作為軍政府領導機構，由佢做軍政府領袖。同年8月，軍政府任命敏昂萊為總理，又宣佈緊急狀態延長到2023年8月。
昆士蘭自由國家黨係澳洲昆士蘭州嘅一個保守主義政黨，2008年由原澳洲自由黨同埋澳洲國家黨喺昆士蘭嘅黨部合併組成，並由勞倫斯·斯普靈博格擔任首任黨魁。自由國家黨係自由黨嘅全額成員，而開國家黨入面就有觀察員資格。
陳炳銓2004年喺加拿大麥科文大學畢業，主修舞台製作，畢業後返香港參與舞台製作及演出，2010年參演now TV嘅廣告後畀電視台賞識，開始做電視節目主持。2016年隨住ViuTV開台而轉去ViuTV做，做過唔少節目嘅主持同旁白。
金沙洲係廣佛都市圈嘅中心，嗰度橫跨廣州同佛山，而家係屬廣州市白雲區同佛山市南海區黃岐同里水睺實，不過佢凈係得9平方公里嘅地俾廣州睺住。呢度重係廣州市政府嘅其中一個經營性土地嘅重點儲備區。呢個島話屬廣州又得，話屬佛山又得。
《開心魔法》係《開心鬼》系列電影嘅第六集，監製黃百鳴、導演葉偉信、主演黃百鳴、古天樂、閆妮、吳尊、吳京等，2011年12月1號喺全國公映，領銜賀歲檔，而家已經賣畀英、美、加、澳、韓等十幾個國家同地區嘅院線發行權。
兩棟樓代表華懋集團老細龔如心，同佢個畀人綁架失蹤多年嘅老公王德輝，中間有一條玻璃天橋連接，寓意夫妻手牽手永不分離。不過唔理高低，成個建築叫如心廣場，而英文就叫Nina Tower。棟樓喺2007年12月落成，但龔如心等唔到呢一日，就響2007年4月3號病死，睇唔到佢開張。
其實如心廣場原本設計唔係噉。原本打算用80億港銀起108層高，有成520米，要高過吉隆坡雙子塔，會係世界至高嘅樓。外表金光閃閃，上面重諗埋掛We love Hong Kong。起嘅原因係華懋雖然係香港大地產商，不過起親多數都係新界中低價住宅樓，冇自己嘅地標。
華懋趕住1997年前用嗮乙種換地權益書，所以就1993年用嗮佢來換荃灣呢塊地。加上見到信和集團同新鴻基地產夾分起嘅地標中環廣場，唔響中環都一樣咁掂，華懋都可以響荃灣有樣學樣，起個地標帶動周邊發展。不過呢個起世界至高地標嘅算盤打唔響，因為中英政府1991年好快就決定要響赤鱲角起新機場，而荃灣上空響正航道，香港政府1995年1月決定唔畀佢起咁高，最多只可以起324米。
音級係指兩個音之間喺五線譜上面嘅距離，喺樂理上面習慣用「度」嚟表示。用五線譜嚟睇，每條「線」同中間嘅「間格」都代表一個音級，當兩個音喺同一條「線」或者「間格」嗰陣，噉就叫一度。如果兩個音係喺「間格」同「線」嘅上下一級，就叫兩度，如此類推。
宮澤喜一，日本政治人，曾經做過內閣總理大臣、經濟企畫廳長官、通商產業大臣、外務大臣、內閣官房長官、內閣副總理、大蔵大臣、郵政大臣、農林水產大臣、財務大臣、自由民主黨總務會長同總裁。因為響做完首相後再次出任大蔵大臣，所以又畀人叫做「平成嘅高橋是清」。
1991年11月5號，海部俊樹宣佈唔撈，由宮澤喜一接任做首相，係日本最後一位官僚出身嘅首相。但係佢響壞賬處理問題上受到好大爭議，導致1993年社會黨提出內閣不信任案，點知同屬自民黨嘅小澤一郎，聯同羽田孜食碗底反碗面，竟然投下關鍵性嘅支持票，最後獲得通過，將宮澤喜一趕落台，由新黨代表細川護熙接任。
1996年，宮澤東山再起，當選眾議院議員。1998年，時任首相小淵惠三唔識搞經濟問題，就搵咗之前做過大藏省、因而處理金融問題好叻嘅宮澤做大蔵大臣，所以又畀人叫做「平成嘅高橋是清」。2001年，宮澤調任財務大臣。
班拿貝球場坐落響馬德里查馬丁區卡斯提亞大道，前身係新查馬丁球場。1944年9月5號，皇家馬德里請嚟建築師文奴·門尼奧士·蒙斯特里奧、路易·阿勒曼尼·索勒嚟起新球場，同年10月27號開始起。新查馬丁球場最終響1947年12月14號起好，嗰時場地可以容納七萬五千幾個人。
李建邦，中學讀中華基督教會譚李麗芬紀念中學，2010年全港學界足球精英賽冠軍成員，讀書期間兼職香港海洋公園哈囉喂嘩鬼演員，攞過「最佳巡遊嘩鬼演員獎」，畢業後做自由身表演工作。之後考入香港賽馬會見習騎師學校，成為騎師學員受訓，後來因健康理由離職。
「能」呢個字原本唔係指某種特定既表演藝術，而係指任何唔模仿、唔滑稽、有故事既表演藝術。除咗猿樂之外，呢個名亦都可以係其他表演形式，但係隨住猿樂既流行，猿樂幾乎等同能樂。到咗公元1881年隨著能樂社既成立，猿樂改名做能樂，能劇係一種靈異題材既歌舞劇。
能劇通常係用傳統文學既故事做基礎，將鬼神等既超自然力量人形化，然後由主人公講個古仔。能劇既面具、服裝同埋各種道具都係以舞蹈為基礎，需要訓練有素既演員同埋音樂家去表演。情感既傳達主要是透過傳統手勢，而標誌性既面具代表鬼魂、女人、神靈同埋惡魔等角色。
馮華健1994年成為香港頭一位唐人律政專員，1997年成為特區頭一位法律政策專員，負責制訂香港政府嘅法律政策。1998年離開政府，先後喺哈佛大學擔任訪問學者同喺耶魯大學擔任高級訪問院士。1999年年中創立「中國法律協會」，並成為創會會長。
大埔頭徑，香港一路，喺大埔頭，英文Tai Po Tau Drive。佢雖然叫徑，但唔係行人小徑。條路程勾形，部份路段為衞奕信徑第八段。佢東面起自大埔頭路口，之後向南行，夾喺太湖花園第二期同大埔三育中學之間，之後向南屈西，橫過大埔頭遊樂場。
英國創作歌手Adele推出咗三張大碟，兩張細碟同十五張單曲。 Adele喺2006年同XL唱片公司簽約， 然後喺2008年推出佢嘅第一張專輯《19》。《19》喺英國專輯排行榜獲得第一名，而佢嘅單曲《Chasing Pavements》喺英國單曲排行榜獲得第二名。
基督再來嘅問題一直困擾帖撒羅尼迦嘅教會。保羅畀帖撒羅尼迦人第二封信講到佢哋嘅信仰問題，係佢哋認為基督再來嘅日子已經到咗。保羅糾正佢哋嘅錯誤，指出基督再來之前，由於嗰個假基督嘅神秘「不法者」嘅誘惑，世上嘅罪惡將會發展到最高峰。
流行前線係中國廣東省廣州市入面嘅其中一間好出名嘅地下商場。佢係廣州市入面第一間同地鐵直接通埋一齊嘅大型商場。呢間嘢入面有賣中國同國外嘅名牌商鋪，重有日本、美國、臺灣等各類美食都喺埋一齊嘅商業美食天堂。
金花廟建喺清朝乾隆廿七年，相傳係一位叫賴國民嘅藥師因發現金花聖母嘅神位而令佢病妻好返而設立。座廟喺1970年代重修。傳說粵劇名伶、金花廟善信關德興師傅同金花廟住持，曾分別得到金花娘娘報夢，關德興喺1996年去世後更被封為「護法大將軍」，佢嘅肖像放喺金花娘娘左邊受人供奉。
《大鬧廣昌隆》 係香港無綫電視製作嘅民初劇集，改編自粵調故仔《大鬧廣昌隆》，周海媚、林家棟、郭少芸、陳啟泰領銜主演，羅樂林、鄧兆尊、楊羚、金興賢、韓馬利、曹眾、李成昌、羅蘭、單立文、艾威主演，楊錦泉監製。
孫亮係吳大帝孫權最細個仔，所以最初佢唔係太子。然而，佢大佬孫登早年瓜咗，而另一個阿哥孫和就因為被陷害而被廢太子之位，於是孫權就立孫亮做太子。孫權於252年瓜咗，孫亮繼位做皇帝，嗰陣得八歲。太平三年九月廿六，永寧侯孫綝發動政變，將孫亮廢做會稽王。
佢喺山西稷山出世。1982年畢業於北方交通大學電信系鐵道信號專業，獲工學學士學位，並留校，歷任通控系講師、副教授、教授。於1987年、2005年分別獲工學碩士、博士學位。1997年起擔任北方交通大學副校長、黨委常委，2004年升任常務副校長，2008年3月升任校長，2017年5月升任黨委副書記，2019年5月起唔再擔任北京交通大學校長、黨委副書記。
其專業領域為交通信息工程及控制，曾經擔任過中國交通系統工程學會副理事長，北京鐵道學會副理事長、中國城市軌道交通協會副會長，為中國軌道交通列車運行控制系統做出系統性貢獻。2017年11月，當選為中國工程院信息與電子工程學部院士。
2013年亞洲冠軍盃總決賽係2013年亞洲冠軍盃最後一輪比賽，分兩回合踢，第一回合喺2013年10月26號踢，第二回合就喺2013年11月9號踢。兩回合計總比分勝出嗰隊就係冠軍，兼代表亞洲區打2013年世界冠軍球會盃。
呢幾本書得到好大回響，隨之而嚟係唔少數學家都提供咗數量可觀嘅新數列。呢啲資料多到再冇辦法以書籍形式管理，當資料庫達16,000篇時，斯洛恩決定將佢放上網，首先係1995年嘅電子郵件服務，一年後成為網站服務。
2014年4月3號朝早十點左右，威翠花園發生一單懷疑墮樓事件。威翠花園一個住戶話響單位入面突然聽到平台發出巨響出去睇吓，發現一個男人瞓響二樓平台到，叫極都冇反應，之後去管理處叫管理員報警。消防救援人員接報到場之後證實個男人已經死咗。
司警局人員調查，確認死者身份姓盧，男姓，廿四歲，澳門居民，根據佢屋企人話死者生前患有精神病，曾經接受治療，而家住響澳門一間康復中心。根據中心職員話，事主響3號清晨七點之前已經出咗去，但係之後失去聯絡唔知去向。
直到接到司警局通知先知呢單嘢。司警之後同現場大廈嘅住戶查詢，冇任何結果，之後去大廈廿二樓天台，發現入口鐵門冇上鎖，任何人都可以自由出入，再響伏屍地點往上望，發現廿一樓嘅簷篷明顯爛咗，估計係跨越天台圍牆，企響簷篷上邊跳落嚟，同伏屍跌落地點脗合。
第一沓前堂面闊三間13.24米，進深兩間6.26米，花崗條石鋪四個梯級，鑊耳封火山墻，龍船脊，有明顯嘅舉折同升起。前牆明間凹入做門廊，次間牆頭灰塑蓮花托出檐，如意木封檐板，對縫青磚石腳牆，墻厚0.44米。
第二沓面闊三間13.20米，進深三間12.38米，十一架。屋頂形制同第一進差唔多。碌灰筒素瓦，瓦當滴水剪邊，如意木封檐板，有五個花崗石梯級，側邊有抱鼓。紅砂岩臺基。明間前邊有木額枋，兩次間起磚牆，牆中間砌磚雕通花。
富豪喺1915年已經形成，屬瑞典軸承廠，不過1926年之前冇任何活動'冇任何活動'?what do you mean??。1927年4月14號，量產嘅汽車出廠，公司正式成立。1935年富豪完全脫離瑞典軸承廠。
《幸運是我》，係2016年上畫嘅港產片，由惠英紅、陳家樂、劉雅瑟、吳業坤、張繼聰、吳日言、林兆霞、周俊偉、車婉婉、郭穎兒、麥方喬、錢小豪、邵音音主演，羅耀輝執導。套戲主要圍繞住惠英紅飾演嘅腦退化病人。
中國共產黨實際上係喺1921年7月23號成立，中國共產黨第一次全國代表大會亦係呢一日喺上海舉行。將7月1號定做中國共產黨誕生紀念日最早係由毛澤東喺1938年5月響《論持久戰》呢篇文提出，1941年6月，中共中央第一次發文件將7月1號定為中國共產黨嘅誕生紀念日嚟慶祝。
佢喺最知名嘅著作《君主論》一書中闡述咗一個君主應該用點樣嘅統治手段至可以保住自己嘅政權。馬基雅維利主要關注嘅係「新君主」嘅部分，因為世襲而來嘅君主由於人民已經習慣咗舊政權，統治困難比新君主要少。世襲君主要做嘅只係小心維持佢既有嘅制度，但新君主為咗維持佢奪取嘅土地，要構建一套新嘅而恆久嘅權力架構就唔係一件簡單嘅事。
國立競技場，日本運動場之一，喺東京，實址東京都新宿區霞丘町十番一號，明治神宮外苑西北之側。佢原址為國立霞丘陸上競技場，再前身為明治神宮外苑競技場。重建之故，亦曾叫新國立競技場。而之前就叫舊國立競技場。
喺2003年嘅廣州地鐵規劃入面，舊2號綫一分為二之後嘅東西向路段出現咗「白鶴洞站」嘅車站，位置喺而家白鶴洞嘅鶴洞路，廣鋼對面一帶。但隨後嘅規劃將東西向路線改成1號綫，而且重新規劃成過河後到沙園站，轉去工業大道中同工業大道南嗰邊。
佛山地鐵開始喐手搞試驗段之後，呢個站重未有動靜。直到2009年5月先至開始喐手起呢個站，2011年6月1號起好。本嚟預測後通段喺2013年底通到瀝滘，但瀝滘站嘅拆遷問題令開通時間一拖再拖。結果地鐵部門決定先將1號綫東延段開到燕崗做總站，嚟解決點解1號綫開通之後，長期點解客流冇咁火爆同廣佛候鳥上班時，成日到西朗站後出站轉巴士嘅情景。
鶴洞站附近都係啲居民住宅小區同附近嘅工廠單位機構，上落客啲人大多數係附近啲坑口村、廣鋼小區附近住啲居民同返放工啲人，返放學啲學生為主。喺呢個站開通之前，啲人會揀最近嘅西朗站一帶上落，但呢個站開通之後，附近住啲乘客同返放工啲人都唔會去西朗站一帶上落。
動畫第二部《遊戲王－怪獸之決鬥》由東京電視台播映，共224集，以卡片怪獸決鬥為主線。台灣中華電視公司同香港亞洲電視本港台都譯為《遊戲王－怪獸之決鬥》，台灣自2001年每逢星期日晚上6點半播放，香港自2002年開始分階段播放。
「原作」動畫版本結束後，開始播放《遊戲王GX》。故事劇情上同「原作」冇直接關係，但偶有部分「原作」角色、劇情會出現。主角遊城十代係武藤遊戲嘅繼承人，體內擁有「霸王」嘅靈魂同力量，擁有元素英雄牌組。遊戲王GX動畫總共180集。
接續遊戲王GX嘅係《遊戲王5D's》，用一種叫D輪嘅交通工具做卡片決鬥，故事背景係幾十年後嘅童實野市，主角不動遊星。主角個性上比前兩代成熟，擅長修理機械、物理學，擁有紅龍嘅力量，前期主要嘅牌組伙以垃圾戰士為主要王牌嘅垃圾系牌組，後期就經常變換牌組內容，王牌卡係星塵龍。
之後又有《遊戲王ZEXAL》，主角九十九遊馬，故事時間設定為近未來，決鬥盤有更大幅度嘅進化，配合決鬥鏡進行AR決鬥，AR決鬥中會使虛擬影像實體化嘅怪獸更擬真，並會模擬決鬥附近嘅場地被怪獸破壞嘅情形，決鬥結束後虛擬影像模擬出嘅場地破壞效果會消失。
由海馬瀨人所開發，決鬥盤中即帶有虛擬影像系統，初期嘅決鬥盤係以圓盤形式呈現，自己嘅回合中出好牌，必須用丟擲決鬥盤使其旋轉，射出虛擬影像，同對方所出嘅怪獸戰鬥。戰鬥城市篇，海馬瀨人又再次改良決鬥盤，名為次世代決鬥盤，新決鬥盤無需再有丟擲動作，改進缺點，同時必須著裝上左手，同人決鬥時，決鬥盤會變形展開，並且向外射出隱藏自決鬥盤下嘅虛擬影像裝置。
決鬥者戴好次世代決鬥盤決鬥時，同三千年前古埃及神官使用精靈進行決鬥嘅樣好神似。另外，杜馬篇中有杜馬組織成員專用嘅決鬥盤，造型類似蠍子，主體外圍有奧雷卡爾克斯嘅符號，決鬥時則係由主體盤中延伸出托盤來。未來5D's嘅世界，次世代決鬥盤再進化，決鬥盤中搭有Moment動力，會自動散發出彩色嘅光輝，擁有自動洗牌、退牌、選牌、加到手牌功能。
近未來ZEXAL嘅世界中，決鬥盤更大幅度嘅進化，除保留5D's中嘅功能，平時可以收納成更小嘅形式，展開後擁有觸控螢幕介面，螢幕會顯示決鬥場上嘅卡片，要發動蓋卡時則直接點選螢幕上嘅卡片即可以發動，搭配決鬥鏡後進行AR決鬥，使得虛擬影像擬真出來嘅怪獸更加真實，並且會模擬周圍環境被攻擊效果破壞嘅樣，決鬥結束後亦解除模擬，視野內嘅建築物等等都會恢復原狀。
遊戲係童實野高中嘅學生，經常自己玩單機，運動神經差，同真崎杏子青梅竹馬，而遊戲嘅心裡面其實好想交友，爺爺八年前盜墓得到裝有神秘寶物嘅黃金櫃，裡面係一塊塊嘅積木，遊戲認為只要拼好積木並許願，願望就會成真，八年內遊戲成日無法拼好神祕嘅寶物，去學校，城之內睇唔過遊戲自己一個人玩、行事懦弱，假藉要讓遊戲成為真正男子漢嘅名義，偷走黃金櫃中其中一塊積木，並丟到水溝中，有次高中學長牛尾傷害城之內、本田，並向遊戲威脅索取保護費後，遊戲心煩嘅同時卻將寶物越拼越順手，最終組成倒金字塔嘅樣，但中間少塊積木，就係城之內偷走嘅，城之內因被遊戲言語感動，真正同遊戲成為朋友，被牛尾毆打後將丟到排水溝嘅積木揾返，讓遊戲嘅積木組合完成，就出事，繼承三千年遊戲知識，由千年積木中嘅另一個黑暗人格蘇醒，黑暗遊戲故事展開。
一卷神秘嘅錄影帶，千年神器中千年眼嘅擁有者，貝卡斯·J·克羅佛多在錄影帶中使用黑暗決鬥向武藤遊戲挑戰，但武藤遊戲卻為時間終止而敗北，武藤雙六嘅靈魂也因此被千年眼嘅力量封印在靈魂封印卡中，武藤遊戲為了救回靈魂被囚禁嘅爺爺，前往決鬥者王國找貝卡斯決鬥，同互信嘅夥伴們以及心中嘅另一個自己並肩作戰。
戰鬥飛行船行駛人工島嘅途中，飛行船系統卻遭受到外來嘅入侵改寫了系統，因而改變了航線，阻擋在武藤遊戲等人面前嘅這個巨大機動要塞究竟係什麼？而又出現了神秘嘅人，自稱係五巨頭，他們還要武藤遊戲等人嘅身體，一場賭上各人性命嘅決鬥，究竟鹿死誰手呢?
戰鬥城市最終決戰開始，每個決鬥者都各自有戰鬥嘅理由，城之內為了成為真正嘅決鬥者、救出被馬利克進行黑暗遊戲懲罰嘅孔雀舞，海馬為了與宿敵遊戲決鬥、為了剷除可惡嘅古魯斯首腦並得到太陽神、為了完成海馬樂園嘅夢想，遊戲為了實現與城之內嘅諾言、與海馬宿命嘅對決、救出被闇馬利克施予黑暗遊戲懲罰嘅人、更為了自己遺失嘅記憶，最終誰能夠贏得勝利，得到三張神之卡，成為戰鬥城市嘅冠軍，得到決鬥王嘅稱號。
為了尋找寄宿在千年積木中無名法老王靈魂嘅真實姓名與記憶，武藤遊戲與朋友們踏上了埃及之旅，在記憶石板嘅背後，解開了無名法老王嘅過去記憶，?良也趁此時蠢蠢欲動，利用了千年輪嘅黑暗力量，在千年積木內進行了一場黑暗RPG，這場黑暗RPG遊戲中，直接以無名法老王嘅記憶當作背景，闇遊戲必須從這場黑暗遊戲中找回自己嘅真實姓名、得知自己嘅過去，並且打敗大邪神佐克，再一次封印，否則大邪神佐克也會在現實世界中復活，而最後，又有什麼樣嘅試煉等著武藤遊戲。
海馬跟貝卡斯玩一場賭牌遊戲海馬贏了，海馬從貝卡斯那裡拿走了兩張卡，一張係青眼光龍，另一張係有邪惡力量嘅光之金字塔，在遊戲奄奄一息嘅時候，海馬快要打敗遊戲嘅時候，阿納畢斯出現了，他能夠戰勝這個空前強大嘅敵人嗎？
中國商人見日本嘢大賣，就去違法製造假卡圖利。雖然假卡平過正版，甚至有生產正版冇嘅產品同簡體中文版，不過假卡粗糙，用假卡嘅人容易被人發現且已違法。盜版卡係官方所舉辦嘅任何比賽唔容許，而且主要卡鋪係唔歡迎客人用假卡同非法交易。
網上侵權問題嚴重，削減正版官方收入，《遊戲王Online》關閉原因非此莫屬。據《遊戲王 ONLINE DUEL ACCELERATOR 終止服務公告》指，上網服務已自2012年9月30號下晝5點關閉。
關閉之前，盜版作品「自動對戰系統」同其他「假網站」就提供近乎《遊戲王Online》嘅「線上對戰服務」。翻版作品無論卡片種類、圖案，至對戰設計各方面，顯然抄襲自Konami嘅「遊戲王對戰卡」。有關嘅侵權作品質量差劣，玩家人品欠佳，私隱被盜。
相關嘅盜版平台進行遊戲，可知程式錯誤不斷、伺服器斷線、玩家講野唔客氣，無禮失德、甚至作弊。不過，網上侵權問題冇因正版倒閉、司法介入而收歛，反而橫行互聯網。「自動對戰系統」出現「有人辭官歸故里，有人漏夜趕科場」嘅情況，出版多國語言版本。
網上侵權仲有最基本「非法下載」，受害係遊戲王單機電玩。GBA、PSP，甚至NDS嘅任何電玩遊戲，都可以出現都各大論壇網站中。只要盜版用家已安裝遊戲機模擬器，再上網下載遊戲嘅檔案，或破解官方嘅電玩遊戲就玩得。
2015年太平洋颱風季泛指喺2015年全年內嘅任何時間，喺赤道以北、國際換日線以西嘅太平洋水域，以及南中國海所產生嘅熱帶氣旋。雖然有關方面並冇設下呢個颱風季嘅指定期限，但大部份喺西北太平洋嘅熱帶氣旋通常都會喺5月至11月期間形成。
呢篇文嘅範圍僅限於赤道以北及國際換日線以西嘅太平洋以及南中國海水域。喺赤道以北及國際換日線以東嘅太平洋水域產生嘅風暴就被稱為颶風，並被列入2020年太平洋颶風季。喺西太平洋產生嘅熱帶風暴係由日本東京颱風中心命名，國際編號係20xx，而美國聯合颱風警報中心會將嗰帶嘅熱帶低氣壓編上W字尾嘅編號。
1月13號上晝7點30分，聯合颱風警報中心對佢發佈熱帶氣旋形成警報，並對佢嘅評級提升為「HIGH」。上晝8點，日本氣象廳將佢升格為熱帶低氣壓。下晝8點，日本氣象廳對佢發出烈風警報。同時，聯合颱風警報中心將佢升格為熱帶低氣壓，並畀咗冧巴01W。
1月17號上晝2點，聯合颱風警報中心將佢升格為一級颱風。上晝8點，日本氣象廳將佢升格為颱風。下晝5點，日本氣象廳將佢降格為強烈熱帶風暴。下晝8點，聯合颱風警報中心將佢降格為熱帶風暴。下晝11點，日本氣象廳將佢降格為熱帶風暴。
2月7號上晝6點30分，聯合颱風警報中心對佢發佈熱帶氣旋形成警報，並對佢嘅評級提升為「HIGH」。上午8點，日本氣象廳對佢發出烈風警報。下晝2點，聯合颱風警報中心將佢升格為熱帶低氣壓，並畀咗冧巴02W。
2月11號上晝2點，聯合颱風警報中心將佢降格為二級颱風。上晝5點，日本氣象廳將佢降格為強烈熱帶風暴。上晝8點，聯合颱風警報中心將佢降格為一級颱風。下晝2點，日本氣象廳將佢降格為熱帶風暴。同時，聯合颱風警報中心將佢降格為熱帶風暴。
2015年3月23號，一個低壓區喺馬紹爾群島西南面形成，美國海軍研究實驗室畀個擾動冧巴98W。聯合颱風警報中心3月24日上晝10點半對佢喺24個鐘內形成為熱帶氣旋嘅機會畀咗「低」嘅評級。3月25日上晝7點半，聯合颱風警報中心對佢嘅評級提升為「中」。
2015年1月2號，熱帶風暴薔薇嘅背風低壓喺沙巴以西海面上發展，美國海軍研究實驗室畀個擾動冧巴90W。上晝8點，聯合颱風警報中心對佢喺24個鐘內形成為熱帶氣旋嘅機會直接畀咗「MEDIUM」嘅評級。下晝2點，日本氣象廳將佢升格為熱帶低氣壓。
基本法規定澳門特別行政區政府嘅角色、產生辦法、官方語言、權利、義務、特別行政區同中央政府嘅關係、政治體制、基本法解釋及修改辦法等。基本法指出澳門主權移交前原有嘅法律、法令、行政法規以及法規經必要修改後予以保留。
金正男係朝鮮民主主義人民共和國已故最高領導人金正日個大仔，阿媽係已故影星成惠琳。佢本來係朝鮮第三代接班人，2001年非法去咗日本東京迪士尼樂園玩，俾金正日知道之後將佢趕走，之後同屋企人一齊流亡去咗歐洲。
2017年2月13號上晝，金正男喺馬來西亞吉隆坡國際機場俾2個懷疑係由北韓特務組織派出嘅女人落毒殺死，終年45歲，兇手走甩咗。後嚟馬來西亞警方介入調查呢單案，確定兇手係嚟自印尼西冷嘅茜蒂艾莎，同埋嚟自越南南定嘅段氏香。
嗇色園喺1969年開辦第一間學校，而家開咗4間資助中學、3間資助小學、1間連貫式中小學、7間非牟利幼稚園、1間自然教育中心暨天文館，同2個生物科技教育服務項目。學生人數逾萬人，教職員亦都有800幾人。
2012年7月19號凌晨，利民大廈揭發一單兇殺案。繼7月14號揭發一單命案，唔夠一個禮拜澳門再揭發兇殺案。司警發言人徐一平話，兩單案之間並無關係，亦唔能單單憑呢兩單案，就推斷澳門治安惡化。而目前冇跡象話澳門治安續漸惡化。
女死者姓吳，三十一歲，日籍中國人，持日本護照，冇藍卡，獨居響利民大廈一個單位。案中吳女住喺日本嘅五十三歲媽媽，因為同個女失去聯絡超過十日，響18號晚黑從日本搭飛機來澳門，19號凌晨去到個女住嘅單位出面拍門但係冇人應門，重聞到臭味，覺得可疑。
佢打電話報警重叫埋開鎖佬來開門，發現個女瞓響廳同房之間嘅地下死咗。司警局響凌晨一點四十五分接到治安警通知，即刻派員接手調查，司警人員經過初步檢查，女死者瞓響廳同房嘅地下，身上衣服整齊，單位門窗完好，室內物件整齊，冷氣機開住，屍體已經腐爛發臭，初步估計死咗超過一個禮拜。
調查又發現女死者手踭同個肚有傷痕，當中嘅胃曾經被利器拮入造成致命傷，地上留底大灘血漬，估計失血過量而死。但係現場搵唔到兇器，所以將案件列做謀殺，司警兇殺組又執走單位一啲物件証物全力偵查。而大廈管理員話，吳女近期由一個男子陪同入住單位，但係單位係吳女獨居嘅。
《聲夢JUNIOR》，前名《聲夢Summer Camp》，係香港無綫電視製作嘅選秀節目，喺翡翠台播放，係《TVB攜手創無限節目博覽2022》節目之一，由「億世家電器」特約贊助。《聲夢JUNIOR番外篇》就記錄咗Junior學員參賽嘅歷程同當中嘅小插曲，喺myTV SUPER中播出。
節目延續《聲夢傳奇》精神，幫介乎11至15歲有志於演藝嘅青少年提供歌舞訓練機會。入圍參加者被安排參予唔同訓練，仲有機會跟隨《聲夢傳奇》部分學員或者專業導師學藝。最後勝出嘅四強參賽者會有機會成為《聲夢傳奇2》預備生。
厚德園，俗稱二十畝，係國民革命軍第五軍長李福林嘅宅邸，喺廣州河南大塘村厚德圍。厚德園落成於1921年，係李福林喺中年短暫退隱期間嘅居所，果園產蔗、荔枝、甜橙、黃皮同沙欖。主體建築喺而家海珠區敦和路110號，1999年被定爲市文物保護單位。
厚德園佔地13334平方米。主體建築佔地1200平方米，包括門樓、主樓、耕仔樓、水榭、釣魚臺等，四面環水。主樓喺正島心，坐北朝南，係石屎結構西式樓，有4層咁高，有拱門卷窗。首層正門花崗石門框，装鐵趟櫳大門，內廳係花崗岩條石鋪地。
喺音韻上，初母同清母、徹母唔同，喺晚期中古音佢哋三組分立。到現代發音，佢仲係齒音，好似廣州話呢種唔分平捲脷嘅語言，初母同清母、徹母發音一樣。對於梧州話呢種分平捲脷嘅粵語，初母係捲脷音，同清母唔同。喺普通話初母基本上係捲脷音，同清母嘅平脷音唔同。
佩男係澳門模特兒，過往靠做微辣文化藝人出唨名，拍過好多網上短片。因為佢細妹思男以前亦遞屬該公司，所以會被稱為家姐，渠老頭係猛鬼添。有個自稱係阿晶朋友嘅人經某面書群組匿名爆料，話微辣集團喺阿晶離職後，經理人頻繁替換，佩男曾經逼到間公司請自己個女朋友作自己傍思男嘅專用經理人。
富寶花園係香港嘅一個居者有其屋屋苑，喺新界馬鞍山錦英路6號，一共有12座樓，1993年入伙。呢個屋苑喺居者有其屋第十四期甲、第十四期乙開賣，嗰時嘅開賣價介乎港幣$565,200 － $1,032,400。
團年飯係唐人文化習俗之一，喺過年前嘅一餐晚飯，江南、粵港澳地區稱為團年飯，星馬地區稱為團圓飯，華北地區普遍稱為年夜飯，閩南同臺灣稱為圍爐，目的係為咗一家人團聚，通常喺年卅晚或年廿九大除夕食。但係近代人生活忙碌，未必可以約到大家喺大除夕一齊，團年飯亦可以喺農曆新年之前任何一日，亦可以係晏晝飯。
係中國廣東省廣州市嘅一間豪華嘅五星級賓館。喺海珠區琶洲嘅會展東路1號，隔籬冇幾遠就係廣州國際會議展覽中心。呢間酒店既係香格里拉酒店管理集團喺中國入面搞嘅第21間酒店，又係全球入面嘅第50間酒店，甚至係全廣州入面最高嘅酒店。
廣州香格里拉大酒店入面有795間客房，200幾座大嘅宴會廳、500幾間細嘅宴會廳、120間報告廳。而酒店入面重整咗好多種康樂設施，包括室內外游水池、健身中心、慢跑道等。重有嘅係，呢間酒店重整咗停車場、商務中心、購物商場、銀行同埋票務中心等其它嘅設施。
《和合本》聖經需要修訂嘅原因，係由於人類語言不斷演變，中文亦都唔例外，一百年前《和合本》聖經翻譯嗰陣時採用嘅白話文，同我哋今日中文嘅表達習慣同用詞已經有啲出入，所以有修訂《和合本》經文嘅需要。另一個原因係，過去呢五六十年，有一啲新嘅聖經古代抄本同古譯本研究嘅新發現、新亮光，對聖經原文文本有新嘅助證，呢啲都係一百年前《和合本》聖經翻譯嘅時候，譯者所冇嘅資料，所以有必要修訂呢個已經用咗、讀咗九十幾年嘅《和合本》聖經嘅經文。
可以喺過去嘅日子，得到你哋毫無保留嘅擁護，實在係一場估唔到嘅驚喜。你哋嘅熱情同真誠，我會一一記掛心頭，亦都可以希望今次接觸，可以畀大家分享我心內嘅感覺，因為傑嘅心即係你嘅心。不過有人唔願意了解，嗰人間早已變得冷漠無情，就算六月都會落雪，此刻我感覺到好似係上帝都會喊。
佢喺2019年嘅第6屆香港區議會選舉參選樂翠選區，攞到3,839票，得票比起四年前嘅何俊仁嘅1,736票重要多2,103票，以接近六成嘅得票率打低時任區議員新界大聯盟何君堯，被泛民主派支持者叫做「港人踢走何君堯嘅頭號功臣」。
毛適斯·馬龍，香港傳媒跟北話譯摩西·馬龍，係美國嘅籃球員兼NBA名宿，美國維珍尼亞州彼得斯堡人，1974年加入美國籃球聯賽，先後喺好多支球隊效力，直到1995年退役。喺1982～1983賽季嘅NBA帶過費城76人攞過總冠軍，重攞埋總決賽MVP。
喺1978至1979年球季入面，馬龍破咗聯盟嘅紀錄，成為「單季最多進攻籃板」同埋「單季每場平均籃板最高」嘅球員。而喺1982年2月11號對西雅圖超音速嘅比賽入面，馬龍就成為「單場最多進攻籃板」嘅球員。
喺2015年嘅第5屆香港區議會選舉、2019年第6屆香港區議會選舉，王百羽曾經喺天恆選區兩度同陸頌雄交手，2015年嗰屆以1317票落選，但係四年後佢就以6004票打低陸頌雄。2021年初，佢因為泛民主派35+初選案被捕，同年5月尾劈炮，唔撈區議員一職。